b'\n_START_ARTICLE_\nWalesin prinssi Charles\n_START_SECTION_\nLapsuus\n_START_PARAGRAPH_\nCharles Philip Arthur George syntyi prinsessa Elisabetin ja prinssi Philipin vanhimpana poikana 14. marraskuuta 1948 Buckinghamin palatsissa Lontoossa. Canterburyn arkkipiispa kastoi Charlesin 15. joulukuuta. Elisabet nousi kuningattareksi vuonna 1952 Charlesin ollessa kolmevuotias, ja Charlesista tuli kruununperimysj\xc3\xa4rjestyksess\xc3\xa4 ensimm\xc3\xa4inen. Samalla Charles sai Cornwallin herttuan ja Skotlannin kruununperij\xc3\xa4lle tarkoitetun Rothesayn herttuan arvonimet. H\xc3\xa4net nimitettiin Walesin prinssiksi ja Chesterin jaarliksi vuonna 1958 yhdeks\xc3\xa4nvuotiaana. Walesin prinssiksi h\xc3\xa4net kruunattiin 11 vuotta my\xc3\xb6hemmin, 1. hein\xc3\xa4kuuta 1969 Caernarfonin linnassa j\xc3\xa4rjestetyss\xc3\xa4 seremoniassa._NEWLINE_Charlesilla on sisko Anne (s. 1950) ja kaksi velje\xc3\xa4, Andrew (s. 1960) ja Edward (s. 1964).\n_START_SECTION_\nOpinnot\n_START_PARAGRAPH_\nMarraskuussa 1956 Charles aloitti Hill Housen koulua L\xc3\xa4nsi-Lontoossa ja seuraavana vuonna Cheam School -koulun Berkshiressa. Vuonna 1962 h\xc3\xa4n meni Gordonstounin kouluun It\xc3\xa4-Skotlannissa, kuten is\xc3\xa4ns\xc3\xa4 aikoinaan. Vuonna 1966 Charles l\xc3\xa4hti kahdeksi lukuvuodeksi vaihto-oppilaaksi Melbourneen, Australiaan. H\xc3\xa4n valmistui Gordonstounista hein\xc3\xa4kuussa 1967._NEWLINE_Syksyll\xc3\xa4 1967 Charles aloitti Cambridgen yliopiston Trinity Collegessa arkeologian ja antropologian opinnot. H\xc3\xa4n valmistui vuonna 1970 historian koulutusohjelmasta. Opintojensa aikana h\xc3\xa4n vietti yhden lukukauden University College of Walesissa, miss\xc3\xa4 opiskeli kymrin kielt\xc3\xa4._NEWLINE_Kev\xc3\xa4\xc3\xa4ll\xc3\xa4 1971 Charles opiskeli suihkukoneen lent\xc3\xa4j\xc3\xa4ksi kuninkaallisten ilmavoimien tukikohdassa Cranwellissa. Saman vuoden syksyll\xc3\xa4 h\xc3\xa4n aloitti kuuden viikon kurssin kuninkaallisessa laivastossa ja palveli sen j\xc3\xa4lkeen HMS Norfolkilla ja kahdella fregatilla. Vuonna 1974 h\xc3\xa4n sai helikopterilent\xc3\xa4j\xc3\xa4n p\xc3\xa4tevyyden ja liittyi 845 Naval Air Squadron -lentolaivueeseen. Viimeisen\xc3\xa4 vuonnaan laivastossa 1976 Charles toimi HMS Broningtonin kapteenina.\n_START_SECTION_\nAvioliitot\n_START_PARAGRAPH_\nCharles meni naimisiin 29. hein\xc3\xa4kuuta 1981 Diana Spencerin kanssa, josta tuli Walesin prinsessa Diana. Pariskunnalle syntyi kaksi lasta: William Arthur Philip Louis eli prinssi William vuonna 1982 ja Henry Charles Albert David eli prinssi Harry vuonna 1984. Avioliitto p\xc3\xa4\xc3\xa4ttyi virallisesti eroon 28. elokuuta 1996. Diana kuoli auto-onnettomuudessa vuotta my\xc3\xb6hemmin._NEWLINE_Charles avioitui uudelleen 9. huhtikuuta 2005 Camilla Parker Bowlesin kanssa, josta tuli Cornwallin herttuatar. Charlesilla oli ollut nuoruuden rakkaussuhde Camillaan jo ennen Dianaa, ja he aloittivat suhteensa uudelleen Charlesin edellisen avioliiton aikana.\n_START_SECTION_\nJulkinen ja yksityinen el\xc3\xa4m\xc3\xa4\n_START_PARAGRAPH_\nPrinssi Charles vierailee kuningattaren puolesta erilaisissa tilaisuuksissa, ja h\xc3\xa4n edustaa kruunua ja maataan lukuisilla virallisilla matkoillaan ulkomailla._NEWLINE_Charles asuu Clarence Housessa Lontoossa ja Highgrove Housessa Gloucestershiressa. H\xc3\xa4nell\xc3\xa4 on asuntoja my\xc3\xb6s Skotlannissa, ja h\xc3\xa4n viett\xc3\xa4\xc3\xa4 usein aikaansa Birkhallin l\xc3\xa4heisyydess\xc3\xa4 Balmoralin linnassa._NEWLINE_Prinssi Charlesin perustamat hyv\xc3\xa4ntekev\xc3\xa4isyysj\xc3\xa4rjest\xc3\xb6t tukevat muun muassa huono-osaisten koulutusta. H\xc3\xa4nen johtamansa The Prince\xe2\x80\x99s Charities -j\xc3\xa4rjest\xc3\xb6 ker\xc3\xa4\xc3\xa4 vuosittain yli 130 miljoonaa puntaa hyv\xc3\xa4ntekev\xc3\xa4isyyteen._NEWLINE_Charles on kiinnostunut ymp\xc3\xa4rist\xc3\xb6st\xc3\xa4, arkkitehtuurista ja kaupunkirakentamisesta. Vuosina 1984\xe2\x80\x931988 h\xc3\xa4n piti sarjan huomiota her\xc3\xa4tt\xc3\xa4neit\xc3\xa4 julkisia puheita, joissa h\xc3\xa4n arvosteli modernia arkkitehtuuria rumaksi ja modernia kaupunkisuunnittelua kaoottiseksi, vaatien paluuta klassiseen arkkitehtuuriin. Kuuluisin tapaus oli Royal Institute of British Architects -j\xc3\xa4rjest\xc3\xb6n 150-vuotisjuhlissa 1984 pidetty puhe, jossa Charles tyrm\xc3\xa4si muun muassa suunnitteilla olleen National Galleryn lis\xc3\xa4rakennuksen \xe2\x80\x9dhirvi\xc3\xb6m\xc3\xa4iseksi\xe2\x80\x9d. Prinssin puheen seurauksena National Gallery tilasi arkkitehti Robert Venturilta uuden suunnitelman, joka j\xc3\xa4ljitteli uskollisesti klassista tyyli\xc3\xa4. Vuonna 1988 Charles teki BBC:lle televisio-ohjelman, jossa h\xc3\xa4n esitteli mielipiteit\xc3\xa4\xc3\xa4n asuinymp\xc3\xa4rist\xc3\xb6jen suunnittelusta Britanniassa. Ohjelman materiaali julkaistiin seuraavana vuonna kirjana A Vision of Britain. Arkkitehtikunta ei pit\xc3\xa4nyt kirjasta, mutta suuri yleis\xc3\xb6 otti sen ja Charlesin mielipiteet omikseen._NEWLINE_Charles on my\xc3\xb6s vaihtoehtoisen l\xc3\xa4\xc3\xa4ketieteen tukija, ja h\xc3\xa4nen perustamansa The Prince\xe2\x80\x99s Foundation for Integrated Health -s\xc3\xa4\xc3\xa4ti\xc3\xb6 pyrkii kehitt\xc3\xa4m\xc3\xa4\xc3\xa4n alan laatua ja s\xc3\xa4\xc3\xa4ntely\xc3\xa4.'